INDOKOLÁS

1.A JAVASLAT HÁTTERE

•A javaslat indokai és céljai

A Vízumkódex 25a. cikkének (2) bekezdésével összhangban a Bizottságnak rendszeresen értékelnie kell a harmadik országok által a visszafogadás terén folytatott együttműködést, és legalább évente egyszer jelentést tesz arról a Tanácsnak.

A fent említett értékelés alapján, valamint figyelembe véve a Bizottság által annak érdekében tett lépéseket, hogy javuljon az érintett harmadik ország által a visszafogadás terén folytatott együttműködés szintje, továbbá az Uniónak az érintett harmadik országgal fennálló általános kapcsolatait, a Bizottság megállapíthatja, hogy az adott harmadik ország nem működik együtt kellő mértékben, ezért intézkedésre van szükség. Ilyen esetben a Bizottság a Vízumkódex 25a. cikke (5) bekezdésének a) pontjával összhangban a Vízumkódex egyes rendelkezései alkalmazásának az adott harmadik ország állampolgárai tekintetében történő felfüggesztéséről szóló tanácsi végrehajtási határozatra irányuló javaslatot nyújt be. A Bizottság mindenkor folytatja az érintett harmadik országgal kialakított együttműködés javítására irányuló erőfeszítéseit.

• Szenegál esete

A Szenegállal az EU területén jogellenesen tartózkodó állampolgárainak visszafogadása terén folytatott együttműködés továbbra sem elégséges, amint azt a visszaküldési arány (vagyis a meghozott kiutasítási határozatok számának és a végrehajtott kiutasítási határozatok számának aránya) is tanúsítja, amely világszerte az egyik legalacsonyabb, és a 2019. évi 7,3 %-ról 2020-ban 3,2 %-ra csökkent; a távozásra kötelezettek száma továbbra is magas (2020-ban 8 485 fő). Míg a visszaküldési arány 2021-ben 8 % volt, a tagállamok arról számoltak be a Bizottságnak, hogy a személyazonosítás és az úti okmányok kiállítása terén folytatott együttműködés jelentősen romlott, és folyamatosan csökkent a kiállítási arány (vagyis a harmadik országok által kiállított úti okmányok száma a tagállamok által benyújtott visszafogadási kérelmek számához képest).

A tagállamok és Szenegál közötti együttműködés, amennyiben van ilyen, változó mértékű. A tagállamok többsége tartós kihívásokkal néz szembe a Szenegállal a visszafogadásról folytatandó érdemi párbeszéd kialakítása terén.

A tagállamok által szolgáltatott megbízható adatok felhasználása alapján a Bizottság által végzett folyamatos értékelések, valamint az érintett tanácsi munkacsoportok és szakértői csoportok, továbbá az uniós intézmények, szervek és hivatalok ülésein folytatott megbeszélések keretében a tagállamok arról számoltak be, hogy számos akadály hátráltatja a visszafogadási és a visszaküldési folyamat valamennyi lépését, a szenegáli állampolgárok személyazonosításától kezdve az úti okmányok kiállításán át egészen a visszaküldési műveletek megszervezéséig. A szenegáli hatóságok nem vagy csak nagyon lassan válaszolnak a tagállamok személyazonosítás iránti kérelmeire és a további eseti kérelmekre, ami nagyon nehézkessé teszi a személyazonosítási folyamatot, és ritkán vezet úti okmányok kiállításához. Problematikus továbbá az úti okmányok kiállítása olyan személyek számára, akiknek a szenegáli állampolgárságát megerősítették. 2022-ben nem került sor charterjáratokkal történő visszaküldésre, és a hasonló ügyforgalommal rendelkező más harmadik országokhoz képest 2022 januárja és szeptemberének közepe között nagyon alacsony volt a visszaküldések száma.

2015 óta az EU-nak az uniós szintű együttműködés hivatalossá tételére irányuló kísérletei a számos magas szintű politikai és technikai kapcsolattartás ellenére sem voltak sikeresek. Az EU politikai és technikai szinten egyértelműen jelezte Szenegálnak – többek között a Bizottság elnöke által 2022 februárjában Szenegálban vezetett közös biztosi látogatás és a Bizottság szolgálatainak 2022. júniusi technikai látogatása során –, hogy javítania kell az együttműködést az EU-ban való tartózkodásra nem jogosult állampolgárainak visszafogadása terén. Ez azonban eddig nem hozta meg a várt előrelépést.

A fentiek alapján, valamint a Bizottság által politikai (a Bizottság elnöke által 2022 februárjában Szenegálban vezetett közös biztosi látogatás) és technikai szinten (a Bizottság szolgálatainak 2022. júniusi technikai látogatása) a visszafogadási együttműködés javítása érdekében tett lépések, továbbá az EU és Szenegál közötti általános kapcsolatok alapján megállapítható, hogy a Szenegál által az EU-val visszafogadási kérdésekben folytatott együttműködés nem elegendő, és intézkedésre van szükség.

• Az Unió Szenegállal fennálló általános kapcsolatai

Szenegál kulcsfontosságú partner Nyugat-Afrikában, mivel stabil demokráciát képvisel egy instabil régióban, és kulcsszerepet játszik mind a biztonság, mind a migráció terén. Az ország nyitott volt az uniós támogatással megvalósuló együttműködés fejlesztésére, amelynek célja a migránscsempészés elleni küzdelem, valamint a Szenegálból a Kanári-szigetekre érkező szenegáli állampolgárok nagy számának kezelése (2022. szeptemberi adatok szerint a szenegáli állampolgárságúak a Kanári-szigetekre érkező irreguláris migránsok második legnagyobb csoportja). Jelenleg Szenegál tölti be az Afrikai Unió elnöki tisztét.

A Szenegálnak szóló, a 2021–2023-as időszakra vonatkozó többéves nemzeti indikatív program költségvetése 222 millió EUR.

Szenegál 2019-ben fenntartható halászati partnerségi megállapodást írt alá az EU-val.

A Nyugat-afrikai Államok Gazdasági Közösségének (ECOWAS) tagjaként Szenegál az EU-val kötött gazdasági partnerségi megállapodás (GPM) részes fele. Az ország részes fele a Cotonoui Megállapodásnak, amely – az EU és a cotonoui országok közötti, az eddigi megállapodást hamarosan felváltó új megállapodáshoz hasonlóan – kimondja, hogy minden állam kötelezettséget vállal arra, hogy elfogadja azon állampolgárainak visszatérését és visszafogadását, akik nem rendelkeznek a valamely uniós tagállam területén maradáshoz való joggal.